MPS sedia garis panduan untuk upacara sembahyang
SIBU: Majlis Perbandaran Sibu (MPS) akan menyediakan garis panduan untuk upacara sembahyang sempena perayaan ‘Hantu Lapar’ bermula tahun depan. Pengerusinya, Clarene Ting berkata garis panduan itu bagi memastikan masyarakat Cina yang mengadakan upacara sembahyang pada perayaan tersebut sentiasa mengutamakan aspek kebersihan. “Seperti yang kita lihat hari ini, upacara sembahyang itu diadakan di merata-rata tempat seperti di bulatan jalan raya dan persimpangan lampu isyarat. “Mereka yang melakukan upacara sembahyang membiarkan tempat upacara dalam keadaan kotor selepas upacara selesai dilakukan. “Justeru itu, MPS akan menetapkan garis panduan yang perlu dipatuhi semasa upacara sembahyang sempena perayaan Hantu Lapar mulai tahun depan,” katanya kepada pemberita selepas meninjau kerja-kerja pembersihan tempat upacara sembahyang itu di persimpangan lampu isyarat Jalan Pahlawan, di sini semalam. Katanya, MPS juga akan menetapkan tempat yang dibenarkan untuk melakukan upacara sembahyang itu bagi memastikan kawasan tersebut dapat dibersihkan selepas upacara selesai. “Di Kuching, pihak berkuasa tempatan meminta mereka yang melakukan upacara sembahyang itu memohon permit dan upacara dilakukan di tempat yang dibenarkan. “Oleh itu, kita (MPS) mahu masyarakat Cina di Sibu juga mematuhi garis panduan tersebut untuk bersama-sama memastikan bandar Sibu sentiasa bersih untuk didiami,” ujarnya. Turut hadir Presiden Gabungan Persatuan Cina (UCA) Sibu, Ngieng Ping Sing dan Naib Pengerusi Jawatankuasa Tetap Kesihatan Awam, Alam Sekitar dan Perkhidmatan Perbandaran MPS, Kaunselor Jenny Ting Hua Hung. Oleh Akun Giman 
See author's posts
